Дешаш волаш кхоалагIча курсе ше хьалчуваьлча Хаваша кхетаду из строительни дешар ший доацильга, тIаккха из дите цIагIа а Iа из. Цул тIехьагIа цхьан шин шера довгора балха а лийле, I986-ча шера Хаваш Шолжа-гIаларча университете филологически факультете деша отта безам болаш экзаменашка вода. ГIалгIай меттагара дIа мел ийккхача предметах чакх а ваьле, из дIаяла вIаштIехьа а ца доалаш вус Хаваш. Бакъда, шийга вIаштIехьдаргда хьа, оаха хьаэц хьо, аьлча а, ваха ца тугаш, чувоагIа из. ТIаккха чу а вай, пхелагIча классера хьадоладай чакхдаллалца мел дола гIалгIай метта учебникаш хьа а ийце, дика Iомаду цо. Из ше Iомадеш волча юкъа цу учебникаш тIа мел дола хIама зувш, цхьацца цу тIа ше зийна гIалаташ дола моттигаш белгалйоахаш статья а язйий, из дIачулу Хаваша «Сердало» газета редакце. Цар гIадбахе из статья дIаийце IотIа а яьккхе, газета керттерча редактора Гадаборшкъонгий Османа Хаваш гIалгIай метта даькъе корректор балха дIавех шоай редакце. Цига из балха вода 1987-ча шера февраль бетта. Ше цига болх мел бу, ди тIехьа говзал лакхлуш, тIехдика болх беш чакхвоал из. КIеззига сабар даьча гIолла, цу шера июнь бетта бехктокхаме секретара гIонча волаш болх хьалу Хавашага. Цул тIехьагIа цхьа ха яьлча, коректораш тоъаш а боацаш, юха ший болх хьалу цунга.